Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2003/C 187/02)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4.6 kohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

REKISTERÖINTIHAKEMUS: 5 ARTIKLA

SAN ( ) SMM (x)

Asiakirjan kansallinen numero: IG/02/98

1. Jäsenvaltion toimivaltainen viranomainen Nimi: Institut national des appellations d'origine

Osoite: 138, avenue des Champs Elysées - F-75008 Paris

Puhelin (33-1) 53 89 80 00

Faksi (33-1) 42 25 57 97

2. Hakijaryhmittymä 2.1 Nimi: Association Brioche de Vendée

2.2 Osoite: 10 bis, Place Turgot - F-85000 La Roche sur Yon

Puhelin (33-2) 51 47 34 56

Faksi (33-2) 51 47 34 60

Sähköposti: info@produits-de-vendee.com

2.3 Kokoonpano: kotileipomot ja -konditoriat/leipomoteollisuus/jakelijat

3. Tuotelaji: Heinäkuun 14 päivänä 1992 annetun asetuksen (ETY) N:o 2081/92 liite 1

Luokka 2.4 "leipomo-, konditoria-, makeis- ja keksituotteet"

4. Tavaraerittely (tiivistelmä 4 artiklan 2 kohdan edellytyksistä)

4.1 Nimi: Brioche Vendéenne

4.2 Kuvaus: Brioche vendéenne on keltuaisella voideltu letitetty briossi, joka voi olla pyöreä, soikea tai pitkulainen. Se myydään aina tuoreena, kokonaisena tai viipaloituna leivinpaperin päällä. Sitä ei saa myydä pakastettuna ja sen valmistaminen pakastetusta taikinasta on kiellettyä.

Briossi valmistetaan taikinasta, jossa on runsaasti sokeria ja kananmunia. Näiden valmistusaineiden tuoman erityisen aromin lisäksi brioche vendéennessä voi ja alkoholi tai jokin toinen, vanilja- tai appelsiininkukkapohjainen aromi, ovat tasapainossa.

Brioche vendéennen sisus on tasaisen keltainen. Sen rakenne on kuohkea ja sisuksen suutuntuma ilmava, säikeinen mutta suussasulava. Brioche vendéenne painaa vähintään 300 grammaa.

4.3 Maantieteellinen alue: Brioche vendéenne valmistetaan, viipaloidaan ja pakataan alueella, joka koostuu:

- Vendéen departementissa: Kaikista kantoneista.

sekä seuraavista naapuridepartementtien alueista, joilla on yhteinen raja Vendéen kanssa:

- Loire-Atlantiquen departementissa:

koko Loire-joen etelänpuoleinen departementin osa eli seuraavat kantonit: Clisson, Aigrefeuille-sur-Maine, Légé, Machecoul, Saint-Philbert de Grand Lieu, Bourgneuf-en-Retz, Pornic, Paimboeuf, Saint-Père-en-Retz, Le Pellerin, Bouaye, Rezé, Vertou, Basse-Goulaine, Vallet, Le Loroux-Bottereau, Nantes (Loire-joen etelänpuoleinen osa), Saint-Herblain Ouest-Indre (Loire-joen etelänpuoleinen osa).

- Maine-et-Loiren departementissa:

koko Loire-joen etelänpuoleinen departementin osa (Saumuriin asti) eli seuraavat kantonit: Champtoceaux, Montevrault, Beaupréau, Montfaucon, Cholet, Cholet 1, Cholet 2, Cholet 3, Chemillé, Saint-Florent-Le-Vieil, Vihiers, Montreuil-Bellay, Saumur, Saumur Sud, Doué-la-Fontaine, Gennes, Ponts-de-Cé, Thouarcé.

- Deux-Sèvresin departementissa:

Plaine et Marais'n alue Vendéen departementin rajalla eli seuraavat kantonit: Mauléon, Argenton Chateau, Bressuire, Cerizay, Montcoutant, Parthenay, Secondigny, Coulonges sur l'Autize, Mazières-en-Gâtine, Champdeniers, Saint-Maixent, Niort, Fontenay-Rohan-Rohan, Mauzé-sur-le-Mignon, Thouars, Saint-Varent, Prahecq.

- Charente-Maritimen departementissa:

Plaine et Marais'n alue Vendéen departementin rajalla eli seuraavat kantonit: Marans, Courçon, La Rochelle, La Jarrie, Surgères, Aigrefeuille-d'Aunis, Tonnay-Charente, Rochefort.

4.4 Alkuperätodisteet: Historia

Tuotteen alkuperäinen koostumus perustuu maantieteellisiin tekijöihin, jotka selittävät perusraaka-aineiden alkuperän:

- viljat: Bocagessa, Plaine et Marais'ssa on jo myöhäiskeskiajalta alkaen viljelty runsaasti viljaa, mistä ovat todisteena Grainetièren, Grammontin, Maillezais'n, Nieul-sur-l'Autizen ja Mareuil-sur-Layn apottiluostarit,

- maidon ja voin tuotanto: valtameri-ilmasto suosii maidon ja voin tuotantoa Bocagessa ja Marais'ssa,

- kananmunat: luonnonmukaisesti tuotettuja kananmunia on erityisen runsaasti saatavilla pääsiäisen aikaan,

- alkoholijuomat: alkoholijuomat valmistetaan samalla alueella (paikalliset viinat), alueen eteläpuolella (konjakki) tai alueen ulkopuolella (Nantesin ja La Rochellen kautta tuotu rommi).

Jäljitettävyys

Brioche vendéenne voidaan valmistaa vain edellä mainitulla maantieteellisellä alueella.

Kussakin omaan pussiinsa pakatussa briossissa on tuotteen jäljitettävyysmerkintöjä, jotka ovat välttämättömiä tuotteen alkuperän todistamiseksi. Kukin tuotantoerä yksilöidään numerolla, jonka avulla voidaan tarkistaa valmistuspäivä ja käytetty valmistusohje. Jokainen pakkausmerkintä ja pussi numeroidaan.

Jäljitettävyyden ansiosta kukin valmistaja voi seurata tuotteen tuotantoketjua pakkaamisesta tuotantoerän valmistukseen ja näin selvittää käytettyjen raaka-aineiden alkuperän. Raaka-aineiden alkuperä tarkastetaan tuotteen vastaanottohetkellä niiden liitteenä olevien toimitusasiakirjojen (pakkausmerkintöjen, lähetysluetteloiden, laskujen) avulla.

4.5 Tuotantomenetelmä: Brioche Vendéennen valmistuksessa käytetään seuraavia raaka-aineita:

- jauhoja (45-55 prosenttia),

- tuoreita kananmunia ( > 14 prosenttia) tai tuoreita nestemäisessä muodossa olevia kananmunia (joissa kuiva-aineksen osuus on vähintään 22 prosenttia),

- tuoretta voita tai voiöljyä ( > 12,5 prosenttia),

- sakkaroosia ja/tai inverttisokeria ( > 9 prosenttia),

- taikinajuurta tai hapatetta (välttämätön),

- tuorehiivaa (< 2 prosenttia),

- alkoholia (vähintään 0,5 prosenttia viinaa taikka denaturoimatonta vähintään 44-prosenttista rommia tai konjakkia),

- suolaa (0,8-1 prosenttia), juomavettä ja/tai tuoretta, pastöroitua tai iskukuumennettua maitoa (< 8 prosenttia),

- valinnaisesti aromeja (jos aromeja käytetään, on käytettävä vaniljaa tai appelsiininkukkavettä).

Jauhot valmistetaan leivänvalmistukseen käytettävästä vehnästä, joka on viljelty seuraavilla viljantuotantoalueilla: Centre, Grand Ouest (Pays de la Loire, Bretagne, Normandie ja Poitou- Charentes) sekä Beauce ja Brie (maantieteelliset viittaukset: INSEE:n ja SCEES:n yhdessä vuonna 1974 julkaisema "Code et Nomenclature des Régions Agricoles de la France au 1er janvier 1971"). Se, millä perusteella niin kotileipomot kuin teollisuus ja jakelijatkin valitsevat käytettävän vehnän ja alueen, jolla se on viljelty, perustuu teknisiin ja laadullisiin tekijöihin, eli jauhojen sitkoon, jonka kerroin on vähintään W 180, sekä kokonaisproteiinipitoisuuteen, jonka on oltava vähintään 10,5 prosenttia.

Kananmunien ja maidon on oltava samalta maantieteelliseltä alueelta.

Voin on oltava samalta maantieteelliseltä alueelta tai Grand-Ouestin alueelta (Pays de la Loire, Bretagne, Normandie ja Poitou-Charentes).

Suolan on oltava Atlantin rannikolta Gironden jokisuulahden ja Bretagnen etelärannikon väliseltä alueelta, esimerkiksi Ile de Réstä, Noirmoutier'sta tai Guérandesta.

Brioche vendéennen valmistuksessa taikinakone ei voi vaivata samanaikaisesti eri kohotusvaiheessa olevia taikinoita. Kun taikina on alustettu, sen annetaan kohota pitkään. Kohotuksessa voidaan käyttää kahta menetelmää:

- joko välitöntä kohotusta, joka kestää vähintään 4 tuntia huoneenlämmössä,

- tai ohjattua kohotusta, joka kestää enintään 24 tuntia alhaisessa lämpötilassa ja johon ovat syynä kotileipomoiden työjärjestelyt.

Pitkä kohotus koostuu kahdesta vaiheesta:

- esikohotuksesta, jonka aikana muodostuu erityisiä aromeja,

- jälkikohotuksesta, jonka aikana syntyvä hiilidioksidi edistää brioche vendéennelle ominaisen kuohkean koostumuksen muodostumista.

Kohoamisen kokonaiskeston ja näiden kahden tuotteen valmistukselle ominaisen vaiheen ansiosta brioche vendéenne erottuu muuntyyppisistä briosseista. Brioche vendéenne palmikoidaan käsin, voidellaan keltuaisella ja paistetaan uunissa. Brioche vendéenne voidaan paistaa ainoastaan tunneliuuneissa. Rumpu-uuneja tai ilmastoituja uuneja ei saa käyttää. Paistaminen tapahtuu matalassa lämpötilassa ja kestää 20-45 minuuttia.

Brioche vendéenne pakataan läpinäkyvään pussiin, pussi suljetaan tuotteen tuoreuden säilyttämiseksi ja pussiin kiinnitetään erityinen pakkausmerkintä. Tuotteen säilyvyys on 21 vuorokautta, 19 vuorokautta, jos se on viipaloitu, ja 5 vuorokautta, jos kyse on useamman kilon painoisesta erikoisbriossista. Briossit saa kuljettaa vain yhtenä kerroksena lämpöeristetyssä ajoneuvossa tai kylmäautoissa, jos matka on yli 80 kilometriä. Kauppaan saapuessa brioche vendéennen pitää olla vahingoittumaton, ja se on asetettava esille kuivaan sekä auringonvalolta suojassa olevaan tilaan.

4.6 Valmistusmenetelmä: Ennen vanhaan oli tapana valmistaa runsaasti kananmunia ja sokeria sisältävä kakku pääsiäiseksi (pääsiäiskakku tai brioche pacaude) ja häihin (hääkakku). Muita briosseja suurempi sokeripitoisuus perustuu siihen, että vendéelaiset halusivat valmistaa juhlakakun talvikauden jälkeen, jolle oli ominaista niukkuus ja vähemmän houkuttelevaan sekaleipään perustuva ravinto. Pikku hiljaa valmistus siirtyi kotoa ammattileipureille, joista jotkin aloittivat teollisen toiminnan, jotta tämä kulinaarinen perinne jatkuisi.

Vuodesta 1950 yleistermiä "briossi" on käytetty kaikista samankaltaisista tuotteista.

Brioche vendéennen tunnettuus ja maine ovat levinneet sen ansiosta, että Vendéesta saapui Ranskan pääkaupunkiin runsaasti turisteja (joiden mukana saapui myös paikallisia leipureita), sekä sen ansiosta, että maahan kehittyi dynaaminen ja maanlaajuinen leipomo- ja konditoriateollisuus.

Nykyään brioche vendéenneen liittyvällä teollisuudella on huomattava taloudellinen merkitys. Letittämällä valmistetuilla brioche vendéenneillä on tilastojen mukaan 11 prosentin osuus Ranskan leivonnaismarkkinoista ja 17 prosentin osuus briossimarkkinoista, eli niitä valmistetaan noin 15000 tonnia.

Suojatun maantieteellisen merkinnän (SMM) alaisen tuotannon parissa kotileipomoissa työskentelee 800-1000 leipuria ja leipomoteollisuudessa 900 henkeä. Lisäksi suurilla paikallisilla kauppaketjuilla on omat perinteisiä leipomotuotteita valmistavat toimipisteensä, joissa valmistetaan brioche vendéennejä.

Tämä alueellinen, kulttuurinen ja sosioekonominen juurtuminen selittää kotileipomoiden ja alan teollisuuden käynnistämät toimet "yksi resepti - yksi alue" -periaatteen suojelemiseksi. Tarkoituksena on välttää, ettei mitä tahansa leipomotuotetta voitaisi kutsua brioche vendéenneksi, sekä se, etteivät muut toimijat omisi tuotetta sääntöjenvastaisesti. Toimenpiteet perustuvat haluun yksilöidä tuotteen alkuperä ja tämän jälkeen luoda välineet, joilla suoja pannaan täytäntöön.

Brioche vendéennen ainutlaatuisuus ja erityisominaisuudet perustuvat paljolti valmistukseen liittyvään ammattitaitoon. Hapatteen käyttäminen leivonnan alussa mahdollistaa kohottamisen aloittamisen varovaisesti aktivoimalla maitohapatteet. Tämä erityinen tapa käyttää hapatetta hiivan lisäksi tekee briossista kuohkean.

Leivinhiiva yhdistettynä hapatteeseen tukee ja nopeuttaa kohoamista toisessa vaiheessa. Hapatteen ja hiivan käyttäminen samanaikaisesti tasapainottaa näiden aineiden vaikutusta (joka on aluksi vähäinen ja lopuksi voimakas) ja saa aikaan kuohkean taikinan, joka ei ole koostumukseltaan kuiva vaan säikeinen ja suussasulava. Veden tai maidon käyttäminen kohoamisen tukemiseksi edistää tämän aivan erityisen suussasulavan koostumuksen muodostumista.

Brioche vendéennelle on lisäksi ominaista korkea sokeripitoisuus. Lisäksi paistolämpötilan on oltava alhainen sokerin karamellisoitumisen välttämiseksi. Toisin kuin rasvapitoisuudeltaan korkeampien briossien valmistuksessa brioche vendéennen valmistuksessa ei saa käyttää muuta rasvaa kuin voita. Lisäksi brioche vendéenne aromatisoidaan jollain alkoholiaromilla tai muulla aromilla.

Yhdessä kaikki nämä brioche vendéennen koostumukseen ja valmistukseen liittyvät tekijät tekevät siitä tyypillisen tuotteen, jolla on muotoon, väriin ja makuun liittyvät ominaispiirteensä.

4.7 Valvontaelin: Nimi: ACLAVE

Osoite: 56, rue Roger Salengro - F-85013 La Roche sur Yon Cedex

Puhelin (33-2) 51 05 14 92

EN 45011 -standardin mukainen tuote

4.8 Merkintä: Nimikkeellä "Brioche Vendéenne" myytävä tuote.

4.9 Kansalliset vaatimukset: -

EY-numero: FR/00271/03.01.02.

Täydellisen asiakirjan vastaanottopäivä: 2.1.2003.